Държавен вестник, бр. 93, 2021 г., стр. 30

СТР.  30	
Д Ъ Р Ж А В Е Н  В Е С Т Н И К 	
БРОЙ  93
придружени с потвърждаване с дата 7.10.2021 г. 
от Министерството на външните работи на 
Република България, дирекция „Консулски 
отношения“, сектор „Заверки и легализация“, 
на автентичността на положения подпис и 
печат на посолството на Канада в Букурещ.
Ако българският Основен закон имаше 
друго разбиране за отсъствие на чуждо 
гражданство, включително и за случаите на 
започнала, но незавършила процедура по 
освобождаване, то би било изрично и ясно 
посочено, което в релевантните за заемането 
на висши държавни длъжности разпоредби 
на действащата Конституцията не е налице. 
Съобразно изискванията на основопола-
гащия принцип за върховенството на Кон-
ституцията за съда възниква и се налага 
необходимостта от строго придържане към 
недвусмислената уредба на обсъжданата мате-
рия от действащия Основен закон и установе-
ната относима практика на Конституционния 
съд. В Решение № 2 от 13.04.1995 г. по повод 
разрешаване на правен спор, свързан с при-
ложение на чл. 65, ал. 1 от Конституцията, 
Конституционният съд е категоричен, че „раз-
поредбата на чл. 65, ал. 1 от Конституцията 
изисква кандидатите за народни представители 
да нямат друго гражданство към момента на 
кандидатстването им за участие в изборите 
и лицето … е трябвало да направи постъпки 
за освобождаването си и да бъде освободено 
от американско гражданство преди да подаде 
документи за народен представител…“. По на-
стоящото дело Конституционният съд развива 
своята позиция и посочва, че не е достатъчно 
едно лице да е предприело стъпки за отказ 
от чуждото си гражданство. Ирелевантни са 
произнасянията на Европейския съд по пра-
вата на човека по повод спорове във връзка 
с практиката на някои държави, поставящи 
непреодолими пречки за ефективен отказ от 
гражданство. Законодателството на Канада, 
отнасящо се до отказа от канадско граж-
данство, не поставя такива пречки, както се 
вижда от приетите като доказателство пред-
ставени документи и процедурата за отказ 
от гражданство е съвместима с разумните 
очаквания, гарантирани и от българската 
Конституция. Приключването на процедурата 
по фактическия състав за отказ от граждан-
ство е продължителен във времето процес. 
Може да бъде счетено за наличие на непре-
одолима пречка за отказ от гражданство, 
когато процедурата надхвърля в значителна 
степен разумната продължителност на сходни 
административни процедури. В случая Кон-
ституционният съд намира, че не е изправен 
пред такава хипотеза за изключителност, тъй 
като срокът, предвиден за обработване на ис-
канията за отказ от гражданство на Канада, е 
сходен с предвидения в България – 6 месеца, 
като процедурата по заявлението за отказ 
от канадско гражданство на Кирил Петков 
Петков е приключила в рамките на 4 месеца 
(21.04.2021 г. – 10.08.2021 г.).
Като се съобрази с посоченото по-горе, 
въз основа на събраните и приети по делото 
писмени доказателства могат да бъдат напра-
вени следните изводи за фактите от значение 
за решаване на делото:
Видно от писмо с вх. № 383 от 14.09.2021 г. 
на министъра на правосъдието, Кирил Петков 
Петков е български гражданин и не е бил ос-
вободен от българско гражданство към датата 
на назначаването му за служебен министър, 
респ. на попълването на декларацията по 
чл. 110 от Конституцията. Министърът на 
правосъдието посочва в документа, че от 
направената проверка в Националната база 
данни „Население“ в графа „Гражданство“ за 
това лице е вписано както българско, така и 
канадско гражданство.
Видно от предоставеното на Конституци-
онния съд копие от заявлението по образец 
(апликационна форма) до компетентните служ-
би в Канада за отказ на Кирил Петков Петков 
от канадско гражданство с дата 21.04.2021 г., 
придружено от превод на български език и с 
нотариална заверка на копието от български 
нотариус, към датата 21.04.2021 г. същото лице 
е притежавало канадско гражданство.
С писмо вх. № 384 от 16.09.2021 г. главният 
секретар на президента на Република България 
е представил заверено копие от писмената 
декларация от 10.05.2021 г. на Кирил Петков 
Петков, в която той е декларирал на основа-
ние чл. 110 от Конституцията, че е български 
гражданин и няма друго гражданство. 
Съдът отбелязва, че по отношение на 
така подписаната декларация от Кирил 
Петков Пет­ков при издаването на указа за 
назначаване на служебното правителство 
не е предвидено извършване на проверка 
относно отразеното в нея. Декларирането на 
изискуемите от Конституцията обстоятелства 
е задължение на лицата, които са кандидати 
за заемането на висши публични длъжности, 
и те биха носили юридическа отговорност 
за неверността им, за което декларират, че 
са уведомени.
На 10 май 2021 г. президентът на Република 
България е издал Указ № 129 от 10.05.2021 г. 
(ДВ, бр. 39 от 12.05.2021 г.), с който е назна-
чил служебно правителство, в чийто състав 
влиза Кирил Петков Петков като служебен 
министър на икономиката. 
На 14 септември 2021 г. президентът на 
Република България е издал Указ № 244 от 
14.09.2021 г. (ДВ, бр. 77 от 16.09.2021 г.), с който